Slávny zámok Herrevad, postavený na dejinných, politických, vojenských či finančných križovatkách, je vzácnym príkladom stredovekého centra, po ktorom kedysi túžili pápeži aj králi.
V časoch slávy mal v škandinávskych krajinách veľkú moc. Nedávno sa dostal na trh a ponúka 28 izieb aj priľahlý kaštieľ. Nehnuteľnosť s rozlohou 21,6 hektára sa nachádza v južnom Švédsku v okrese Scania (Skåne).
"Nemôžete bývať na všetkých 12-tisíc štvorcových metroch," hovorí majiteľ na dôchodku Steen Damkjaer, ktorý stredoveké sídlo predáva práve kvôli obrovskej rozlohe – optimálnej na podnikanie, nie na dôchodok.
Ľudia, oboznámení so stavom nehnuteľnosti spomínajú rozsiahle investičné možnosti. Je medzi nimi aj transformácia na viacero hotelov a reštaurácií či centier pre wellness, šport, umenie a kultúru.
Rodokmeň od roku 1144
Nehnuteľnosť, ktorá sa počas 400-ročného rozkvetu stala jedným z najväčších a najbohatších panstiev v Dánsku, má skvelý rodokmeň. Začína sa založením v roku 1144 s titulom prvého cisterciánskeho kláštora v Dánsku (Scania bola kedysi súčasťou Dánskeho kráľovstva).
Panstvo bolo podľa Damkjaera jediným súkromným opátstvom v Škandinávii a je členom Asociácie Európskej charty cistercitských opátstiev a miest.
Predáva sa ako dve časti, ktoré je možné kúpiť spolu alebo jednotlivo. Dvojposchodový kaštieľ s rozlohou 1,6 hektára a trojposchodový zámok (postavený z pôvodného opátstva) s priľahlými budovami na 20 hektároch.
Druhá nehnuteľnosť zahŕňa kaplnku, sýpku, tri veľké zrubové domy a prerobené vojenské budovy.
Pozemky sa nachádzajú v blízkosti mestečka Ljungbyhed a 30 minút autom od prístavného mesta Helsingborg.
Korene panstva z 12. storočia sú zjavné – kráľovské klenby, rytierska sála, keramické dlaždice vyrobené mníchmi a vápencové podlahy "vyleštené mnohými nohami v priebehu storočí," ako opisuje Beqo Hoti.
"Je to klenot s obrovským potenciálom, exkluzívny a hodnotný pre turistov," vraví ďalej Hoti, zakladateľ a generálny riaditeľ Shaza Luxury Real Estate.
Od kláštora cez vojenské centrum
Súčasný zámok v tvare U s rozlohou 3-tisíc štvorcových metrov vznikol v polovici 18. storočia, keď boli k hlavnej stavbe opátstva pridané dve krídla.
Už v roku 1658 Scaniu získala švédska koruna po dánsko-švédskych vojnách. Za švédskej nadvlády sa zámok stal na nasledujúcich 300 rokov vojenským centrom.
Kaštieľ (1 632 štvorcových metrov), ktorý pribudol v roku 1815, ponúka možnosť rozdelenia súčasných šiestich jednotiek na 22 dvojizbových bytov, každý s vlastnou kúpeľňou.
Súčasný majiteľ Damkjaer momentálne býva štýlovo v jednom z bytov. Všetky sú pripravené na nasťahovanie.
Zámok – dnes vidiecky dom, si vzhľadom na vek žiada určitú opravu. Keď ho Damkjaer v roku 2006 kúpil, zámok aj kaštieľ fungovali ako hotel. Kaplnka pri zámku bola využívaná na svadby.
Damkjaer zbavil stavbu elektrických a vodovodných systémov z 30. rokov minulého storočia. Vyčistil steny, podlahy a stropy od predchádzajúcich renovácií, aby odhalil pôvodné návrhy.
Sýpku z roku 1805 premenil na koncertnú sálu s hrubým sivým kameňom a vybudoval aj múzeum umenia – z bývalej jazdiarne.
Rozmanitosť budov odráža ich históriu
Dochovaný gotický strop rebrovej klenby kaplnky je pozostatkom cisterciánskej "architektúry svetla" – je považovaný za najpríťažlivejší zo stredovekých vzorov. Samotná rozmanitosť budov odráža využitie v priebehu storočí.
Vo dverách kaplnky je náhrobok križiaka, člena templárskeho rádu. Rád dosiahol v stredoveku obrovské bohatstvo a politický vplyv. Ako elitní bojovníci mali Templári za úlohu sprevádzať a ochraňovať mníchov a pútnikov.
Zakladateľom templárskeho rádu a cisterciánskeho rádu bol Bernard z Clairvaux (uctievaný ako svätý Bernard). Na príkaz arcibiskupa Eskila poslal 12 mníchov z francúzskeho Cîteaux do Scanie, aby založili opátstvo Herrevad. Základy položili v roku 1158.
Kristián Veľký a Hrozný
V kaplnke sa nachádza aj biskupská hrobka a kameň pripomínajúci dánskeho kráľa Kristiána II. (na čas aj švédskeho a nórskeho kráľa). Na kameni je vyrytý dátum 1514. O šesť rokov neskôr nariadil panovník popravu 82 švédskych šľachticov – takzvaný Štokholmský krvavý kúpeľ.
"Dáni ho volajú Kristián Veľký," hovorí Hoti. "My ho nazývame Kristián Hrozný."
Pri zámku leží kungsgård, kráľovská farma z roku 1745, ktorú používali škandinávski panovníci a kráľovské rodiny na cestách. Sú tu tri zrubové domy z 19. storočia s 3-tisíc "štvorcami" obytnej plochy. Jeden sa používa ako stajňa, dva sú v rekonštrukcii.
Pozemok, ktorý zdobia dva rybníky a staré duby, skrýva aj stajne a kasárne z kameňa. "Toto miesto bolo skutočne ústredným miestom šľachtickej moci," hovorí Hoti.
Okná z borovicového dreva odhaľujú hrúbku stien, sú zasadené do hĺbky 50 centimetrov. "Vydržia celé stáročia," dodáva Hoti. Aj väčšina podláh zámku a kaštieľa je z borovice, okrem vápenca na spodných poschodiach.
Nezávislé grófstvo
Počas prvých štyroch storočí sa z kláštora Herrevad stal veľký vlastník pôdy s viac ako 400 panstvami. Ekonomická a administratívna sila súvisela aj s umiestnením, ktoré poskytovalo prístup na prosperujúce trhy v oboch krajinách – blízko rieky Rönne pozdĺž cesty medzi Švédskom a Dánskom. Časom Herrevad nahromadil toľko pôdy, že sa stal nezávislým grófstvom.
Až príchodom dánskej protestantskej reformácie v roku 1536 sa skončila 400-ročná mníšska éra. Všetky náboženské budovy a rozsiahle pozemky pripadli korune. Herrevad dostal Steen Bille, slávny šľachtic a strýko astronóma Tycha Brahe.
Najlepšia voda
"Mnísi sa tu usadili kvôli vode – najkvalitnejšej, akú môžete piť," hovorí súčasný majiteľ a dodáva, že Lundská univerzita v Scanii testovala vzorky. "Má obrovský potenciál." Damkjaer ju plní do fliaš a predáva miestnym obyvateľom a reštauráciám. Okrem vody a histórie si Damkjaer pochvaľuje aj čerstvý vzduch a blízkosť k prírode.
V 19. storočí bol zámok výcvikovým táborom pre švédsku armádu (1858-1898) a v rokoch 1902-1957 slúžil ako cvičisko pre jazdectvo. V rokoch 1960-1994 sa stal školou švédskeho letectva. V roku 1994 sa pozemok a jeho budovy stali súkromným vlastníctvom.
Keď švédska armáda v roku 1994 nehnuteľnosť predala, 587 hektárov lesa premenili na rezerváciu Herrevadskloster. Kúsok od zámku leží aj národný park Söderåsen s 1 625 hektármi bukových lesov, útesmi a potokmi.
Cena nehnuteľnosti je k dispozícii na vyžiadanie.
Autorom článku je Daniel Foster, prispievateľ Forbes.com.